Beurtkrag-risiko hoog die naweek, sê EskomFoto: GCIS “Terwyl ons verwag om vandag [Donderdag] en môre [Vrydag] aan die vraag na elektrisiteit te voldoen, is daar ŉ baie hoë risiko dat beurtkrag oor die naweek sal voorkom,” het die kragvoorsiener in ŉ verklaring gesê. “Eskom gebruik die naweek om beurtkrag toe te pas, met die opset om die impak op die ekonomie te probeer beperk.” Die druk op die kragnetwerk is deels as gevolg van “dringende beplande instandhouding” by die Cahora Bassa-kraglyn. “’n Gedeelte van die kapasiteit word normaalweg van Cahora Bassa ingevoer maar sal Sondag nie beskikbaar wees nie aangesien die kragstasie dringende beplande instandhouding sal ondergaan. Die naweek sal ook gebruik word om waterreserwes op te bou vir die pompopgaarskemas wat water gebruik om elektrisiteit op te wek. Eskom moet ook sy dieselreserwes opbou vir volgende week. “Die kapasiteit wat beskikbaar is om aan die vraag na elektrisiteit te voldoen, sal verminder word en sodoende die noodsaaklikheid van beurtkrag laat toeneem.” Eskom het weer ŉ beroep op verbruikers gedoen om hul geisers, lugversorgers, swembadpompe en ander nie-noodsaaklike toestelle gedurende die dag af te skakel ten einde die druk op die stelsel te verminder.